open-index/open-wikipedia-markdown huggingface dataset:
Kota Kinabalu rahvusvaheline lennujaam

**Kota Kinabalu rahvusvaheline lennujaam (KKIA)** (malai keeles *Lapangan Terbang Antarabangsa Kota Kinabalu*; IATA: BKI, ICAO: WBKK) on rahvusvaheline lennujaam Malaisias Sabahi osariigi pealinnas Kota Kinabalus, umbes 8 km kesklinnast edelas.

2024. aastal läbis lennujaama üle 7,95 miljoni inimese, mis tegi sellest nii reisijate kui ka lennukite arvu poolest Malaisia suuruselt teise tihedaima liiklusega lennujaama pärast Kuala Lumpuri rahvusvahelist lennujaama, kuigi arv jäi alla 2019. aasta tipptasemele, mil registreeriti üle 9 miljoni reisija. KKIA on kaubamahu poolest Malaisias suuruselt kolmas.

Ida-Malaisia ühe peamise lennujaamana on KKIA ka AirBorneo üks peamistest sõlmlennujaamadest ning Firefly ja Malaysia Airlinesi tähtsuselt teine sõlmlennujaam. Lisaks on see ka AirAsia suuruselt teine sõlmlennujaam pärast Kuala Lumpuri rahvusvahelist lennujaama.

KKIA on kodulennujaamaks mitmetele lennufirmadele, sealhulgas Sabah Air Aviation, Sabah Flying Club, Sazma Aviation ja Layang Layang Aerospace, mis on rajanud oma peakorterid Kota Kinabalu rahvusvahelisse lennujaama.

## Ajalugu

### Sõjaväelennuväli ja sõjajärgne areng
Lennujaam sai alguse teise maailmasõja ajal Jaapani keiserliku armee ehitatud sõjaväelennuväljana. Esialgu oli Kota Kinabalu rahvusvahelise lennujaama nimi **Jesseltoni lennuväli**, sest sellel ajal oli Kota Kinabalu nimi Jesselton. Lennuväli sai teise maailmasõja lõpus liitlaste pommitamistes märkimisväärset kahju. Pärast sõda võttis lennujaama käitamise ja hoolduse üle Kalimantani (millest hiljem sai osa Sabahi osariigist) tsiviillennundusamet (DCA).

Sõja lõppedes muudeti Jesseltoni lennuväli sõjalennuväljast tsiviilotstarbeliseks lennuväljaks. Riik hakkas tsiviillennundusameti kaudu selle lennuvälja tegevust ja hooldust jälgima. See oli aluseks Kota Kinabalu rahvusvahelise lennujaama ehitusele ja kommertslendude käivitumisele piirkonnas.

## Viited

## Välislingid

* Kota Kinabalu rahvusvahelise lennujaama veebileht
Tõnis Teesalu

**TEESALU,** Tõnis (10. VI 1964 Tallinn), sporditegelane. Lõpetas 1982 Tallinna 37. kk-i ja 1987 kehalise kasvatuse erialal TPedI. Treenis 1975–81 Tallinna Oktoobri raj-i SK-s Roman Ubakivi jalgpallirühmas. Tuli jalgpallis A-klassis Eesti meistriks, kuulus 1981 NL-i koolinoorte spartakiaadil Eesti noortekoondisse. Oli 1982–86 Oktoobri raj-i SK-s noorte jalgpallitreener. Õpilasi: Risto Kallaste, Meelis Lindmaa, Theimo Tülp. Olnud a-st 1989 spordiklubi Aeg juhatuse esimees ja tegutsenud ka noorte saalihokitreenerina. Tema juhendamisel tuli Mustamäe SK Aeg meeskond 1995 Eesti meistriks. Töötanud 1983–89 Mustamäe EEV spordiinstruktorina ja 1993–2025 Saalihokiliidu peasekretärina (sh olnud juhatuse liige). 2005–24 EOK esindajate kogu liige. Kuulunud ESK, Ühenduse Sport Kõigile ja Tallinna Spordiliidu revisjonikomisjoni. Olnud EOK saalihoki treenerite kutsekomisjoni ja 2021–25 hindamiskomisjoni esimees. Eesti Kultuurkapitali kehakultuuri ja spordi sihtkapitali aastapreemia (2003). Tallinna teenetemärk (2005). Valgetähe V klassi teenetemärk (2026). **T:** *Saalihoki algõpetus* (2005, koostajaid), *Saalihoki* (2008, toimetaja).

*Viimati täiendatud: 04.02.2026*
Hội Ani vanalinn

**Hội Ani vanalinn** on hästi säilinud ajalooline linnaosa Vietnamis Quảng Nami provintsis Hội Anis. Vanalinn kuulub alates 1999. aastast UNESCO maailmapärandi nimistusse ja 2023. aastal lisati see ka UNESCO loovlinnade võrgustikku.

Vanalinn on hästi säilinud näide Kagu-Aasia kauba- ja sadamalinnast. Seal on säilinud üle tuhande 15.–19. sajandist pärineva hoone, mille hulgas on elumajad, kaubahoovid, turg, jõesadam ning usulised rajatised, nagu pagoodid ja suguvõsade templid. Hooned on enamasti puitkarkassiga, tellis- või puitseintega ning kaunistatud traditsiooniliste nikerdustega. 

Tänavavõrk on kujunenud välja linna arengul sadamana ja on säilinud algsel kujul. Tänavad moodustavad ruudustiku, milles üks suund kulgeb paralleelselt jõega ja teine ristub sellega täisnurga all. Hoonete esiküljed avanevad tänavale, tagaküljed aga jõe poole, mis võimaldas kaupu hõlpsasti paatidelt laadida.

Vanalinna tuntuim vaatamisväärsus on 16. sajandi lõpust pärit Jaapani sild, millel asub väike pagood.

Tänapäeval on Hội Ani vanalinn oluline turismi- ja kultuurikeskus.

## Viited

## Välislingid
*
Noraini Ahmad

**Noraini binti Ahmad** (''jawi'' kirjas: نورعيني بنت أحمد; sündinud 7. novembril 1967 Kampung Bintangis) on Malaisia poliitik. Ta on alates 17. detsembrist 2025 Anwar Ibrahimi valitsuses Malaisia istanduste ja kaupade minister. Varem on ta olnud ka Malaisia naiste, perekonna ja kogukonna arengu aseminister ning kahel korral Malaisia kõrgharidusminister.

Ta on Ühendatud Malaide Rahvusorganisatsiooni (UMNO) liige, mis kuulub BN koalitsiooni.

Ta on ka esimene PAC-i esinaine Malaisia ajaloos. Tema ametisse nimetamine aseministriks 2023. aasta kabineti ümberkorralduste käigus on Malaisia poliitikas haruldane, kuna ta oli endine föderaalminister Muhyiddini Yassini ja Ismail Sabri kabinetis. Ta on üks kolmest aseministrist, kes olid varem föderaalministrid koos Shamsul Anuar Nasarahi ja M. Kulasegaraniga.

## Elukäik
Ta sündis aastal 1967 Kampung Bintangis, mis asub Johori osariigis.

Ta on lõpetanud Saskatchewani Ülikooli Kanadas, kus ta sai aastal 1991 kaubanduse bakalaureusekraadi (topelt eriala kvantitatiivne analüüs ja rahandus) ning seejärel aastal 2005 ärijuhtimise magistrikraadi (MBA) Tun Abdul Razaki Ülikoolist (UNIRAZAK) Kuala Lumpuris. Seejärel sai ta aastal 2016 filosoofiadoktori kraadi (PhD) arendusjuhtimise alal Utara Malaysia Ülikoolist (UUM). Seejärel astus ta Asia e-University (AeU) ärijuhtimise doktoriõppesse (DBA). Tema DBA väitekirja pealkiri on "Naisettevõtjate fenomenoloogiline uuring ja nende mõju sotsiaalmajanduslikule kasvule Malaisias". Ta on üks esimesi malaislasi, kes on lõpetanud AeU-s DBA kraadi APEL Q süsteemi kaudu. Ta lõpetas oma viva eksami 11. novembril 2021 ja sai oma väitekirjale positiivse tagasiside eksamineerijatelt, kes ei nõudnud esitamisel edasisi muudatusi/parandusi. Ta lõpetas oma teise doktorikraadi aprillis 2022.

Ta oli alates 2001. aastast Ühendatud Malaide Rahvusorganisatsiooni (UMNO) esimene naisnoorte juhi asetäitja. Sealt edutati ta 2004. aastal UMNO 2. naisnoorte juhiks, kus ta oli kuni 2009. aastani. Hiljem on ta olnud alates 2018. aasta juunist UMNO 10. naisjuht.

Esimest korda kandideeris ta Malaisia 2008. aasta üldvalimistel, kus teda saatis edu. Samuti on ta parlamenti valitud ka järgnevatel valmistel 2013., 2018. ja 2022. aastal. 

Ta oli 10. märtsist 2020 kuni 6. augustini 2021 Muhyiddin Yassini valitsuses Malaisia kõrgharidusminister. Seejärel oli ta teist ametiaega Malaisia kõrgharidusminister 30. augustist 2021 kuni 24. novembrini 2022 Ismail Sabri Yaakobi valitsuses. 

Ta oli kummitööstuse väikepõllumeeste arenguameti (RISDA) esimees märtsist 2023 kuni jaanuarini 2024.

Alates 12. detsembrist 2023 kuni 17. detsembrini 2025 oli ta Malaisia naiste, perekonna ja kogukonna arengu aseminister, kui ministriametis oli Nancy Shukri ja peaministriks Anwari Ibrahimi.

Alates 17. detsembrist 2025 on ta Anwar Ibrahimi valitsuses Malaisia istanduste ja kaupade minister.

## Isiklikku
Ta on abielus Mohamed Jauzi Abdul Razakiga, neil on kaks last.
Juxtaposition

**Juxtaposition** on *[[death metal]]* bändi Intrepid teine täispikkuses album, mis anti välja 4. juunil 2025.

Album teenis "Aasta Metal Album 2026" auhinna Eesti Muusikaauhindadel.

Albumi ilmumise ajal olid ansambli koosseisus:
* Simo Atso - kitarr
* Aldo Maria Jakovlev - kitarr, taustvokaal 
* Raiko Rajalaane - vokaal 
* Siim Soodla - basskitarr 
* Madis Kaljurand - trummid

## Viited
Wetterstrand

**Wetterstrand** on Rootsi päritolu suguvõsa Rootsis, Eesti- ja Liivimaal.

Wetterstrandid olid pärit Rootsist, Andreas Messenius Wetterstrand (1674–1753) oli Rootsi valitsusajal Rootsi teenistuses Hiiumaal ja ka 
Hiiu-Suuremõisa mõisa mõisavalitseja Vene valitsusajal.

* Reinhold Johann Wetterstrand (1712–1787), Viru-Jaakobi koguduse pastor, Rakvere praostkonna praost, Eestimaa konsistooriumi vaimulik assessor
*Andreas Wetterstrand (1741–1811), Eestimaa alammaakohtu sekretär 1783-1786, Tallinna magistraadi kriminaalkohtu sekretär –1796, Tallinna rae sündik 1797 ja 1803. aastal Tallinna rae bürgermeister ning ka rae eesistuv bürgermeister ehk rae president
*Reinhold Johann Wetterstrand (1772–1838), jurist, Tallinna raehärra, Vana-Harmi ja Aela mõisaomanik
*Johann Andreas Wetterstrand (1774–1831), Tallinna raehärra, Tallinna Mustpeade vennaskonna liige
* Bernhard Gottlieb Wetterstrand (1777–1843), pedagoog, koolirektor Tallinnas
*Andreas Reinhold Wetterstrand (1810–1877), Vana-Harmi ja Aela mõisaomanik, kihelkonnakohtunik ja kirikueestseisja
*Andreas Julius Wetterstrand (1818–1846), vaimulik, Palamuse koguduse pastor
*Reinhold Andreas Wetterstrand (1836–1871), Venemaa keisririigi sõjaväelane (major)
*Ernst Julius Otto Wetterstrand (1843–1890), jurist, kihelkonnakohtunik, Eestimaa rüütelkonna Kaiu mõisa rentnik

## Viited

## Kirjandus
*Fredrik Ulrik Wrangel, Personhistorisk tidskrift. Femte årgången 1903, Ätten von Wetterstrand i Estland. s. 135-139, Stockholm Kungl. Boktryckeriet. P. A. Norstedt & söner, 1904
*Fredrik Ulrik Wrangel, Personhistorisk tidskrift. Femte årgången 1903, Ätten Wetterstrand i Sverige. s. 140, Stockholm Kungl. Boktryckeriet. P. A. Norstedt & söner, 1904
John Ambrose Fleming

Sir **John Ambrose Fleming** (29. november 1849 Lancaster – 18. aprill 1945 Sidmouth) oli inglise füüsik ja elektriinsener, Londoni Kuningliku Seltsi liige, töötas õppejõuna ülikoolides, oli konsultant Marconi Wireless Telegraph Companys, Edison Telephone'is ja hiljem Edison Electric Light Companys.

Raadiolainete tuvastamiseks paremat detektorit otsides avastas ta, et selleks saab kasutada Edisoni efekti, mis seisneb selles, et kuumast hõõgniidist (harilikult vaakumis) emiteeruvad (eralduvad) elektronid. Töötades Marconi ettevõtte heaks Atlandi-ülese raadioside parandamisel, leiutas Fleming 1904. aastal kahe elektroodiga (katoodi ja anoodiga) elektronlambi – elektrovaakumdioodi, mida ta nimetas "võnkeventiiliks" ja millele ta sai sama aasta 16. novembril patendi pealkirjaga „Improvements in Instruments for Detecting and Measuring Alternating Electric Currents“ (Vahelduvvoolude tuvastamise ja mõõtmise vahendite täiustused).

Selle elektronseadise leiutamist peetakse sageli elektroonika alguseks. Flemingi dioodi kasutati raadioseadmetes veel aastakümneid, kuni see enam kui 50 aastat hiljem pooljuhtdioodiga asendati.

1906. aastal lisas Ameerika leiutaja Lee de Forest katoodi ja anoodi vahele elektronide voo juhtimiseks tüürvõre, et niisugust elektronlampi – trioodi – saaks kasutada elektrisignaali võimendamiseks. Sellega seoses süüdistas Fleming Foresteri patendiõiguste rikkumises. Kohtuvaidlus nende patentide üle kestis aastaid, kusjuures mõlemad pooled saavutasid eri etappides edu.

## Viited
Tarique Rahman

**Tarique Rahman** (sündinud 20. novembril 1965; bengali keeles তারেক রহমান; ka **Tarique Zia**) on Bangladeshi poliitik, alates aastast 2026 Bangladeshi peaminister, Bangladeshi Rahvuspartei (BRP) juht, parlamendi liige ja esimees. Ta oli oma ema Khaleda Zia vangiminekust aastal 2018 kuni tema surmani BRP juhi kohusetäitja. Tema isa Ziaur Rahman oli aastatel 1977–1981 Bangladeshi president ja ema Khaleda Zia aastatel 1991–1996 ja 2001–2006 peaminister.

Rahman kerkis Rahvusparteis esile oma ema teisel peaministriajal 2000. aastate alguses. Pärast Awami Liiga võitu 2008. aasta valimistel läks ta vabatahtlikult Londonisse eksiili ning süüdistas võime enda tagakiusamises. Sheikh Hasina valitsusajal mõisteti ta Bangladeshi kohtus süüdi korruptsioonis, altkäemaksus, rahapesus, varguses ja granaadirünnakus. Pärast 2007. aastat esitati talle kahtlustus 84 rikkumise eest. Rahvuspartei väitel olid süüdistused fiktiivsed. Pärast Awami Liiga kukutamist aastal 2024 tühistas kohus kõik Rahmani karistused ning aastal 2025 naasis ta kodumaale. BRP võitis 2026. aasta valimised ülekaalukalt ning Rahmani valiti parlamendi liikmeks ja peaministriks.

## Viited

## Välislingid
* Koduleht
Ilmar Paltser

**Ilmar Paltser** (8. jaanuar (vkj 25. detsember 1906) 1907 Holstre vald – 26. juuni 1961) oli Eesti NSV kohaliku võimu tegelane.

Ta sündis käsitöölise perekonnas. Lõpetas 1919. aastal Tihemetsas algkooli. Aastatel 1928–1929 teenis ta Eesti sõjaväes. 1930. aastatel töötas põhiliselt maalritöölisena. 1940. aastal sai ta Mõisakülas majavalitsejaks ja rahvamaja juhatajaks.

1941. aastal töötas Paltser partorgina Halinga vallas. Aastatel 1942–1944 oli ta võitleja Eesti Laskurkorpuses. Pärast 1944. aastal parteiaktiivi kursuste läbimist Puškinis töötas ta aastatel 1944–1945 EK(b)P Viljandimaa Komitees instruktorina, seejärel 1945–1946 õppis Tallinnas vabariiklikus parteikoolis. Aastatel 1946–1950 oli ta Karksi valla partorg.

## Linnajuhina
Aastatel 1951–1953 oli Paltser Viljandi Linna TSN Täitevkomitee esimees. Pärast ametist vabastamist määrati ta 1953. aastal Viljandi võitööstuse direktoriks.

Ilmar Paltser suri 1961. aastal ja maeti Paistu kalmistule.

## Viited
Augustin Naber

**Augustin Naber** (10. oktoober (vkj 26. september) 1910 Viljandi mõis – 8. august 1968) oli Eesti NSV kohaliku võimu tegelane.

Ta sündis mõisamoonaka peres. Lõpetas 1927. aastal eksternina Halliste Algkooli. Aastatel 1931–1932 teenis ta Eesti sõjaväes. 1930. aastatel töötas ta  luksepa- ja sepaõpilasena, ka juhutöölisena, aastatel 1936–1940 oli ta raudteetööline.

## Pärast juunipööret
1940. aasta suvel pärast juunipööret oli ta lühikest aega miilits Abja vallas ja seejärel töötas NKVD Pärnumaa osakonnas. Sõja puhkedes astus 1941. aastal Pärnu hävituspataljoni. 1942. aastal mobiliseeriti ta Eesti rahvusväeossa, kuid 1944. aastal saadeti ta parteiaktiivi kooli Puškinis.

1944. aasta sügisel oli Naber lühikest aega Viljandi linna täitevkomitee aseesimees, seejärel juhtis ta 1946. aastani EK(b)P Viljandimaa Komitee sõjalist osakonda, kust ta aga vabastati väikese hariduse ja vähese vene keele oskuse tõttu.

Aastatel 1950–1954 juhtis ta Viljandi Taastamis- ja Remontkontorit. 1955. aastal võeti ta taas tööle EKP Viljandi rajoonikomiteesse (orgosakonna instruktor).

## Linnajuhina
10. märtsil 1955 valiti Viljandi Linna TSN Täitevkomitee esimeheks Hilda Arsenjeva ja aseesimeheks Augustin Naber. Kuna Arsenjeva Viljandisse oma tööpostile ei saabunudki, siis 26. mail peetud istungil teatas rajooni täitevkomitee esimees Karl Latserus: "Oleme teinud vea, et valisime Arsenjeva esimeheks, ta ei väärinud meie usaldust," ja tegi ettepaneku Arsenjeva ametist vabastada. Kõik kohalolnud 32 saadikut olid ettepaneku poolt. Seejärel tegi ta ettepaneku valida esimeheks Augustin Naber ja aseesimeheks Agnessa Troitskaja. 

Esimehe ametis püsis Naber kuni 1957. aastani. Hiljem töötas ta Viljandi asutustes partorgina.

Augustin Naber suri 1968. aastal ja maeti Viljandi Metsakalmistule.

## Viited
Harri Roobert

**Harri Roobert** (ka **Harry Roobert**; 4. september 1932 Tallinn – 6. jaanuar 2006) oli Eesti NSV kohaliku võimu tegelane.

Ta sündis töölisperekonnas. 1951. aasta sügisel määrati ta Viljandi rajooni täitevkomitee instruktoriks. Aasta hiljem sai temast Viljandi rajooni täitevkomitee sekretär. Töö kõrvalt lõpetas ta 1955. aastal Viljandi 2. Keskkooli mittestatsionaarse osakonna. Pärast ülikooliaastaid Tartus töötas ta Viljandi linna täitevkomitee sekretärina.

## Linnajuhina
28. märtsil 1957 valiti Harri Roobert Viljandi Linna Töörahvasaadikute Nõukogu (TSN) poolt Viljandi linna täitevkomitee esimeheks. Tema valimine oli tolle aja kohta ebatavaline. Kompartei poolt soosikuna esitati esimehe kandidaadiks eelmise koosseisu täitevkomitee esimees Augustin Naber, kuid siis esitas keegi ka 24-aastase Rooberti kanditatuuri. Viimane sai üllatuslikult nõukogu toetuse ja see oli omalaadne demokraatia hetk Nõukogude-aegse täitevkomiteede esimeeste valimise ajaloos. Ta oli selles ametis kuni 24. märtsini 1959.

Hiljem (1997) on Roobert meenutanud, et tollal (1957–1959) oli linnas elamispind kõige õelam küsimus. Positiivse poole pealt nimetas ta üsna aktiivset individuaalelamuehitust. Peaaegu kahesajale inimesele andis linn ehitusloa Lina, Kullamäe ja Ravila tänava piirkonnas.  

## Pärast linnajuhi ametit
Alates 1959. aastast oli ta Viljandis asutuse juht: Viljandi rajooni kommunaalmajanduskontori (1959–1974) ja Viljandi rajooni veevarustuse ja kanalisatsiooni tootmisvalitsuse juhataja (1974–1997).

Harri Roobert suri 2006. aastal ja maeti Tarvastu kalmistule.

## Viited
Oskar Kasik

**Oskar Kasik** (ka **Oskar Kaasik**; 10. august (vkj 27. juuli) 1915 Kuressaare – 17. veebruar 1985) oli Eesti NSV kohaliku võimu tegelane.

Ta sündis töölisperekonnas. 10-aastasena kaotas mõlemad vanemad. Aastatel 1936–1937 teenis ta Eesti sõjaväes, seejärel 1937–1940 töötas talusulasena Pärnu maakonnas.

Pärast juunipööret määrati ta uute võimude poolt Tihemetsa valla  asevallavanemaks. Kohe kui 1941. aastal moodustati valla täitevkomitee, sai ta selle aseesimeheks.

Aastatel 1942–1944 osales Kasik sõjas Eesti Laskurkorpuse võitlejana. 1944. aastal saadeti ta parteiaktiivi kursustele Puškinis.

Ta oli aastatel 1945–1950 Järvamaal masina-traktorijaama direktor, 1950–1952 Türi Rajooni TSN Täitevkomitee ja 1952–1959 Hiiumaa Rajooni TSN Täitevkomitee esimees.

## Viljandis
Märtsis 1959 suunati Kasik tööle Viljandisse. Ta oli Viljandi Linna TSN Täitevkomitee esimees (1959–1961), seejärel Viljandi rajooni riikliku varumise inspektor (1961–1962) ja Viljandi Rajooni Ametiühingute Nõukogu esimees (1962–1967).

1967. aastal siirdus Kasik pensionile. Ta suri 1985. aastal ja maeti Viljandi vanale kalmistule.

## Viited
Suurbritannia suursaadik Ameerika Ühendriikides

**Suurbritannia suursaadik Ameerika Ühendriikides** (ametlikult **Tema Briti Majesteedi suursaadik Ameerika Ühendriikides** (inglise keeles *His Britannic Majesty's Ambassador to the United States of America*)) on Suurbritannia Washingtoni suursaatkonna juht.

Briti suursaatkond asub Massachusetts Avenue'l Washingtonis. Selle projekteeris inglise arhitekt Edwin Lutyens aastal 1928.

Alates aastast 2026 on Suurbritannia suursaadik Ameerika Ühendriikides Sir Christian Turner.

## Loend
### Erakorraline saadik ja täievoliline minister (1796–1893)
* 1796–1800: Robert Liston
* 1800–1804: Edward Thornton
* 1803–1806: Anthony Merry
* 1807–1809: David Erskine
* 1809–1811: Francis James Jackson
* 1811–1812: Augustus Foster
* 1812–1815: *esindaja puudus [[1812. aasta sõda|1812. aasta sõja]] tõttu*
* 1815–1820: Charles Bagot
* 1820–1824: Stratford Canning
* 1825–1835: Charles Vaughan
* 1835–1843: Henry Stephen Fox
* 1843–1847: Richard Pakenham
* 1849–1852: Henry Bulwer
* 1852–1856: Sir John Crampton
* 1857–1858: Lord Napier
* 1858–1865: Lord Lyons
* 1865–1867: Frederick Bruce
* 1867–1881: Edward Thornton
* 1881–1888: Lionel Sackville-West
* 1889–1893: Julian Pauncefote

### Erakorraline ja täievoliline suursaadik
* 1893–1902: Julian Pauncefote
* 1902–1903: Michael Henry Herbert
* 1903–1906: Mortimer Durand
* 1907–1913: James Bryce
* 1913–1918: Cecil Spring Rice
* 1918–1919: Readingi krahv
* 1919–1920: Vikont Grey of Fallodon
* 1920–1924: Auckland Geddes
* 1924–1930: Esmé Howard
* 1930–1939: Ronald Lindsay
* 1939–1940: Lothiani markii
* 1940–1946: Vikont Halifax
* 1946–1948: Lord Inverchapel
* 1948–1952: Oliver Franks
* 1953–1956: Roger Makins
* 1956–1961: Harold Caccia
* 1961–1965: David Ormsby-Gore
* 1965–1969: Patrick Dean
* 1969–1971: John Freeman
* 1971–1974: Cromeri krahv
* 1974–1977: Peter Ramsbotham
* 1977–1979: Peter Jay
* 1979–1982: Nicholas Henderson
* 1982–1986: Oliver Wright
* 1986–1991: Antony Acland
* 1991–1995: Robin Renwick
* 1995–1997: John Kerr
* 1997–2003: Christopher Meyer
* 2003–2007: David Manning
* 2007–2012: Nigel Sheinwald
* 2012: Philip Barton (ajutine asjur)
* 2012–2016: Peter Westmacott
* 2016–2019: Kim Darroch
* 2020: Michael Tatham (ajutine asjur)
* 2020–2025: Karen Pierce
* 2025: James Roscoe (ajutine asjur)
* 2025: Lord Mandelson
* 2025–2026: James Roscoe (ajutine asjur)
* 2026–: Christian Turner

## Vaata ka
* Ameerika Ühendriikide suursaadik Suurbritannias
* Kanada suursaadik Ameerika Ühendriikides
Aksel Reinpuu

**Aksel Reinpuu** (4. mai 1928 Pajusi vald – 14. juuni 1995) oli Eesti NSV kohaliku võimu tegelane.

Ta sündis väiketalupidajate perekonnas. Pärast 1947. aastal Põltsamaa Keskkooli lõpetamist õppis ta 1947–1948 Tallinna Polütehnilises Instituudis ehitust, kuid majanduslikel põhjustel katkestas. 1949. aastal võeti ta tööle Jõgeva linna täitevkomitee rahandusosakonda, kus ta töötas maksuinspektorina. Pärast ajateenistust Nõukogude armees (1950–1954) asus tööle Viljandi rajooni täitevkomitee rahandusosakonda maksuinspektorina.

## Kohaliku võimu tegelasena
1957. aastal valiti ta Viljandi linna täitevkomitee sekretäriks ja alates 29. märtsist 1961 Viljandi linna täitevkomitee esimeheks. Sellesse ametisse jäi ta 1962. aasta juulini. 1962. aasta novembris valiti ta Viljandi Rajooni TSN Täitevkomitee aseesimeheks –plaanikomisjoni esimeheks. Aastatel 1963–1965 oli ta EKP Viljandi Tööstusliku Tootmise Komitee juures oleva Partei- ja Riigikontrolli Komitee esimees, 1965–1973 Viljandi Rajooni Rahvakontrolli Komitee esimees ja 1973–1975 Viljandi Rajooni Ametiühingute Nõukogu esimees.

Alates 1975. aastast töötas ta EKP Viljandi Rajoonikomitees instruktorina kuni pensionile minekuni. Suri 1995. aastal ja maeti Viljandi Metsakalmistule.

## Viited
Nõunikekoda

**Nõunikekoda** (jaapani keeles 参議院, *Sangiin*) on Jaapani parlamendi ülemkoda (alamkoda on Esindajatekoda). Enne teist maailmasõda täitis sama funktsiooni koda Kizoku-in. Kui Nõunikekoda ja Esindajatekoda ei ole ühel nõul eelarve, välislepingute või peaministri nimetamise osas, on Esindajatekojal eesõigus. Muudes küsimustes on Esindajatekojal vetoõigus Nõunikekoja ees vaid 2/3-se häälteenamuse puhul.

Nõunikekoja liikmeid ehk nõunikke on 248, kes valitakse kuueks aastaks (kaks aastat kauem kui Esindajatekojas). Nõunikud peavad olema vähemalt 30-aastased (esindajad peavad olema vähemalt 25 aastat vanad). Nõunikekoda ei saa laiali saata ja ametiajad on seatud nii, et iga kolme aasta tagant valitakse pool koosseisust. 

## Vaata ka
* Nõunikekoja president
* Nõunikekoja liikmete loend

## Viited

## Kirjandus
* Hayes, L. D., 2009. Introduction to Japanese Politics. 5th ed. New York: M.E. Sharpe. 

## Välislingid
* Koduleht
Huulkaru (perekond)

**Huulkaru** (*Melursus*) on karulaste sugukonda kuuluv perekond.

Perekonna ainus liik on huulkaru (*Melursus ursinus*).

Huulkaru lähim sugulane on päikesekaru.

## Viited
Polythrincium

***Polythrincium*** on kottseente perekond.

## Liike
**Polythrincium trifolii* – ristiku-musttäpptõvik

## Välislingid
*
Pulkarne

**Pulkarne** on küla (*mazciems*) Lätis Ķekava piirkonna Baldone vallas.

Küla asub valla loodeosas merepinnast 18 meetri kõrgusel Sūnupe jõe kaldal. Asula jääb piirkonna keskusest Ķekavast 9 ja Riiast 25 kilomeetri kaugusele. Külas asub Pulkarne bussipeatus.

Osa külast jääb Ķekava valda, kus moodustab  samanimelise asula. Aastatel 2008–2021 jäi asula Baldone piirkonda. Aastal 2005 oli külas 65 elanikku.

## Viited
Sūnupes

**Sūnupes** on küla (*ciems*) Lätis Ķekava piirkonna Baldone vallas.

Küla asub valla loodeosas merepinnast 20 meetri kõrgusel. Asula jääb piirkonna keskusest Ķekavast 12 ja Riiast 29 kilomeetri kaugusele.

Küla rajati aastal 2005 uuselamupiirkonnana. Algne areng peatus aastal 2009 majanduskriisi tõttu. Aastatel 2008–2021 jäi asula Baldone piirkonda. Aastal 2021 oli külas 65 elanikku, aastal 2026 oli elankke 105.

## Viited
Lehelindlased

**Lehelindlased** (*Phylloscopidae*) on värvuliste seltsi kuuluv lindude sugukond.

Sugukonna ainus perekond on lehelind (*Phylloscopus*).

## Viited
Lubāna luteri kirik

**Lubāna luteri kirik** on luteri kirik Lätis Lubānas. 

See on Lubāna kihelkonnakirik. Hoone asub aadressil Baznīcas iela 1.  Lubāna luteri kirik, selle orel, vitraaž Kristus lastega ja veel kaks vitraaži on muinsusmälestistena regionaalse kaitse all.

Esimene puidust kirik rajati Lubānasse aastal 1648. Sealne kihelkond moodustati juba aastal 1643, kuid algselt peeti jumalateenisusi ühes majandushoones.

Aastal 1872 valmis uus praegune kirikuhoone. Kirikus on aastal 1871 valminud orel. 

Lubāna kirikus on ühe katuse all kaks kirikut ja mõlemal on oma altar. Suur kirik, kus on 480 istekohta, on mõeldud Läti kogudusele, väiksem aga saksa kogudusele. Väikeses kirikus asub altaril muinsuskaitse alune vitraaž Kristus lastega (autor teadmata). Suures kirikus on altarimaal Kristus ristil, mille autoriks on A. T. Diks.

## Viited
Tranzscheliella

***Tranzscheliella*** on perekond kandseeni.

## Liike
**Tranzscheliella hypodytes* – vareskaera kõrrenõgi

## Välislingid
*
Ļaudona kirik

**Lubāna luteri kirik** on luteri kirik Lätis. See on Ļaudona kihelkonnakirik. Hoone asub aadresil Dambja iela 8.

Ļaudona piiskopilinnuse juurde rajati aastal 1272 kirik, mis pani aluse Ļaudona kihelkonnale.

Aastal 1696 rajati teede ristumiskohta uus luteri kirik, selle juures hakkas tegutsema kihelkonnakool. Aastal 1703 rüüstasid vene väed nii kirikut kui kohalikku mõisa. Aastal 1710 surid kihelkonna 2213 elanikust 914 katku. Uus kirikuhoone valmis aastail 1818.—1820. Selle lasid taganevad saksa väed aastal 1944 õhku.

Tänapäeval kasutab kogudus Ļaudona kirikumõisa juures asuvat kabelit, mis pühitseti aastal 2011.

## Viited
Sea siseelundite supp

**Sea siseelundite supp** ehk **searupski supp** (hiina lihtsustatud kiri: 猪杂汤; hiina traditsiooniline kiri: 豬雜湯; pinyin: *zhū zá tāng*; Pe̍h-ōe-jī: *ti-cha̍p-thng, tu-cha̍p-thng*) on sealiha rupskitest valmistatud supp, mis on levinud Malaisias ja Singapuris. Roog on läbipaistva leemega supp, mida serveeritakse teiste valikuliste lisandite ja riisiga.

Peamiselt on supp populaarne Malaisias ja Singapuris; roa Indoneesia varianti, mida nimetatakse "*song sui"*, arvatakse pärit olevat Bangka saarelt ning see on populaarne saarel elavate Indoneesia hiinlaste seas.

## Koostisosad
Supi puljong keedetakse rupskitest, mis võivad sisaldada maksa, südant, sooli, neere, magu, keelt, kopse, sea verepudingut, aga ka sealihaviile, soolatud köögiviljaribasid, lihapalle, hakitud küüslauku, seakonte, sparglit, aedkoriandrit ning näpuotsaga hakitud sibulapealseid ja valget pipart.

Lisanditeks on hautatud tofupallid, ka muna ja köögiviljad. Tavaliselt serveeritakse rooga spetsiaalse tšilli- või sojakastmega ning hakitud tšillipipraga.

## Viited
Tauragė evangeelne luterlik kirik

**Tauragė evangeelne luterlik kirik** on evangeelne luterlik kirik Tauragės, mis ehitati 1843. aastal.

## Ajalugu
Tauragė esimene evangeelne luterlik kirik ehitati 17. sajandi keskel, kuid ülestõusude ja sõdade tõttu praeguse kiriku algne asukoht muutus. Varem asus kirik praeguse suvelava kõrval, J. Tumo-Vaižgantose tänava alguses, kus praegu asub kiriku mälestuseks püstitatud monument. Praegune kirik ehitati 1843. aastal.

1987. aastal kaunistasid fassaadi Martin Lutheri ja Martynas Mažvydase skulptuurid. 2010. aasta remondi käigus sai kirik uue küttesüsteemi ja renoveeriti ka siseõu.
Cesvaine kirik

**Cesvaine luteri kirik** on luteri kirik Lätis Cesvaines. 

See on Cesvaine kihelkonnakirik. Hoone asub aadressil Baznīcas iela 4.  Kirikuhoone on muinsusmälestistena riikliku kaitse all.

Cesvaine kirikut ja preestrit on esmamainitud 1417. aastal. Kirikut on mainitud veel 1643. aastal, kuid hiljem see hävis koos Cesvaine piiskopilinnusega, mille aladel see asus. Cesvaine kihelkonda mainitakse allikais esimest korda 1429. aastal, kuigi tõenäoliselt olid seal nii kirik kui kihelkond piiskopilinnuse juures linnuse rajamisest saati.

Aastail 1680−1758 asus Cesvaines puidust kirik, mis 1765. aastal kivikirikuks ümber ehitati. 1879. aastal ehitati uus ja suurem, 1000-kohaline kirik.

Kohandatuna on kirik 2500 kohaline, mis teeb sellest Läti alade suurima maakiriku. Algne orel pole säilinud, aastal 2002 seati sinna üles orelimeister Martini aastal 1854 valmistatud orel. Kirikukellad on valatud Bochumis. Kirikuaias asub mälestusmärk kihelkonna küüditatud elanikele.


Cesvaine Lutheran Church 01.JPG
Cesvaine Lutheran Church 02.JPG
Cesvaine Lutheran Church 05.JPG
Cesvaines luterāņu baznīca 6.jpg


## Viited
Lazdona luteri kirik

**Lazdona luteri kirik** on luteri kirik Lätis Madonas. 

See oli Lazdona kihelkonnakirik. Tänapäeval kasutab seda Läti luteri kiriku Madona kogudus. Hoone asub aadressil Oskara Kalpaka iela 21. 

## Ajalugu

Aastal 1668 eraldati Ļaudona kihelkonnast filiaalina Lazdona kihelkond, mis aastal 1738 kihelkonnana lõplikult iseseisvus. Algselt kasutati kihelkonnakirikuna Lazdona mõisas olevat palvemaja. Erik Dahlbergi eestvedamisel püstitati aastal 1699 teederisti uus kirikuhoone.  

Aastal 1736 õnnistati sisse kolmas puidust kirikuhoone, ent juba aastal 1775 asuti selle asemele kivist kirikuhoonet ehitama. See hoone aga majandusraskuste tõttu ei valminudki. Praegune kirikuhoone valmis aastail 1802–1805 ja õnnistati sisse aastal 1806. Tegemist on vanima säilinud hoonega Madona linna territooriumil. Aastal 1873 viidi kirikus läbi kapitaalremont. Aastail 1877–1877 valmis kirikut piirav müür, millele hangiti Riiast auast väravad. Aastal 1926 värviti kiriku torni, pinke ja uksi. Aastail 2020 ja 2023 restaureeriti kiriku uksed.  

Kirikus säilitatakse aastal 1840 valminud altari fragmente ja  aastal 1867 valminud altarimaali. Aastal 1960 seati sinna üles Ludwigsburgis aastal 1889 valmistatud orel, mis asus varem Bulduri kirikus. Aastal 1840 valminud kirikukell viidi esimese maailmasõja ajal Venemaale. Kuna seda ei tagastatud, valati Läti valitsuse eestvedamisel kirikule uus kirikukell. See peideti teise maailmasõja ajal sohu, kust see siis 1954. aastal taas kirikusse viidi.

## Viited
Rust in Peace

**"Rust in Peace"** on USA ansambli Megadeth neljas stuudioalbum, mis anti välja 24. septembril 1990, Capitol Recordsi alt. See oli esimene album, millel mängisid Marty Friedman ja Nick Menza. Kaks tuntumat laulu albumist, "Holy Wars... The Punishment Due" ja "Hangar 18" ilmusid ka singlitena.

Albumi ilmumise ajal olid bändi koosseisus:

* Dave Mustaine - vokaalid, kitarr
* David Ellefson - basskitarr, taustvokaalid
* Marty Friedman - kitarr
* Nick Menza - trummid, taustvokaalid

Hiljem kujunes just see koosseis Megadethi kõige tuntumaks ning seda peetakse paljude poolt Megadethi "classic" koosseisuks.

Albumile panustasid ka:

* Sandra Rabin - naer laulus "Lucretia"
* Chris Poland - kitarr laulude demo versioonis

## Lood 1990. aasta originaalväljaandes

# Holy Wars... The Punishment Due
# Hangar 18
# Take No Prisoners
# Five Magics
# Poison Was the Cure
# Lucretia
# Tornado of Souls
# Dawn Patrol
# Rust in Peace... Polaris

## Lisalood 2004. aasta Remastered & Remixed versioonis

# My Creation
# Rust in Peace... Polaris (demo)
# Holy Wars... The Punishment Due (demo)
# Take No Prisoners (demo)

## Viited
Lanzia

***Lanzia*** on seltsi tiksikulaadsed kuuluv seente perekond.

## Liike
**[[Lanzia luteovirescens]]*

## Välislingid
*
Kevin Poll

**Kevin Poll** (2. september 1989 – 15. veebruar 2026) oli eesti noorsootöötaja, poeet, räppar ja kunstnik.

## Haridus ja töökäik
Ta lõpetas Kadrina Keskkooli 48. lennu 2008. aastal. Seejärel õppis ta Taanis (University College of Northern Denmark) ja Tallinna Ülikoolis noorsootöö erialal. Alates 2011. aastast töötas ta Haabersti linnaosa noortekeskuses noorsootöötajana, projektijuhina, usaldusisikuna ja keskuse juhatajana. Ta aitas käivitada noorte omaalgatuslikke ettevõtmisi tänavakultuuri vallas ja tegeles tervislike ning sportlike eluviiside juurutamisega noorte hulgas.

2024. aastal oli ta rahvusvahelise koostööprojekti Rapacross Fest 2024 üheks mentoriks. Ta tõstis esile seda, et räpi kasutamisel noorsootöös harjutatakse koostööd, meeskonnatööd, eneseväljendust, toetamist, innustamist, kaasamist ja muud.

## Luule ja muusika
Räpparina oli ta artistinimeks Fofkin. Ta alustas räpiriimide loomisega juba 13–14-aastaselt. Sageli toimus lugude loomine ja ettekandmine koos artistiga Vesikas, moodustades kaheliikmelise ansambli Vesikas & Fofkin. Luuletekstide jaoks kasutas ta artistinime 1SILM. Muuhulgas andis ta välja järgmised väljaanded.

* 2012. aastal ilmus P. Kaare ja K. Poll poolt luulekogumik "Topeltmäng".
* 2013. aastal ilmus Vesikas & Fofkin poolt muusikaalbum "Litter".
* 2015. aastal ilmus 1SILM poolt luulekogumik "S1LMATEADE".
* 2019. aastal ilmus Vesikas & Fofkin poolt luulekogumik "Sõnatants".
* 2020. aastal ilmus Vesikas & Fofkin poolt lühialbum "Ümeratsioon".
* 2020. aastal ilmus Vesikas & Fofkin poolt muusikaalbum "45201".

## Seinamaalingud
Ta kunstnikunimeks oli Fophkin ja ta osales erinevates kunstiprojektides, nagu näiteks KIMP Fest 2014, Mextonia festival 2017, Ida-Viru noortefestival 2025. 2015. aastal teostas ta Rakvere Tarvas korvpalliklubi fännina ülisuure mänguplakati. 

Samuti oli ta osaks Kadrina seinamaalingute kollektiivist Seinategu. Nende peamisteks partneriteks on kohalikud omavalitsused ja nende töid on näha üle Eesti.

## Artiklid
Ta kirjutas artikleid erinevatesse väljaannetesse, näiteks Haabersti linnaosavalitsuse ajalehte ja veebiportaali Delfi.

Tänavakultuuriga seotud intervjuusid ja muid lugusid kirjutas ta Hooligan Hamlet portaali.

## Tunnustus
Ta pälvis Tallinna Spordi- ja Noorsooameti "Aasta noorsootöötaja 2014" tunnustusauhinna.

Seinategu kollektiivi liikmena pälvis ta Kadrina valla "Aasta tegija 2015" tunnustuse kultuuri/hariduse valdkonnas Kadrina ja Neeruti bussijaamade kujundamise eest.

## Viited
Isehara

**Isehara** (jaapani 伊勢原, haldusüksusena 伊勢原市 *Isehara-shi*) on linn Jaapanis Kanagawa prefektuuris. See asub Yokohamast ida pool, sisemaal mägisel alal. Suur osa linnast jääb Tanzawa-Ōyama looduspargi alale. Linna loodeservas asub 1252 m kõrgune Ōyama mägi.

Isehara on Yokohama ja Suur-Tokyo magalarajoon.

Iseharas on mitmeid pühamuid, näiteks Ōyama Afuri-jinja šinto tempel ja Ōyama-dera buda tempel.

Linna läbib Odakyū Odawara raudteeliin.

Elanike arv on 2026. aasta 1. veebruari seisuga 100 225.

Mt.Oyama from Shibusawa Hill Range 01.jpg|Vaade linnale lõunast
Ooyama afurijinjya.jpg|Ōyama Afuri-jinja šinto tempel
Ooyamadera (Isehara 200801).jpg|Ōyama-dera budausu tempel
Isehara Shibuta River Shibazakura.jpg|Shibuta jõgi Iseharas
Isehara_City_Hall.jpg|Isehara linnavalitsuse hoone


## Viited

## Välislingid

*Isehara koduleht
Edwin Armstrong

**Edwin Howard Armstrong** (sündinud 18. detsembril 1890 New Yorgis, surnud 1. veebruaril 1954 New Yorgis) oli Ameerika raadiotehnika teadlane ja leiutaja. Ta töötas välja ja leiutas raadiotehnilisi lülitusi ja meetodeid. Mõned neist, nagu superheterodüünvastuvõtja ja sagedusmodulatsioon, on kasutusel tänapäevani.

Edwin Armstrong oli John Howard Armstrongi ja Emily Gertrude (Smith) Armstrongi kolmest lapsest esimene. Tema isa oli Oxford University Pressi USA haru esindaja ja ema töötas enne abiellumist kooliõpetajana.

Juba 14-aastaselt näitas Armstrong üles erilist huvi eriti Guglielmo Marconi raadioalaste katsetuste ja üldse äsja avastatud traadita tehnoloogia vastu. Noor Armstrong katsetas iga kättesaadava elektrotehnilise komponendiga, sealhulgas trioodiga, mille Lee de Forest leiutas 1906. aastal. Keskkooli lõpetamise järel õppis Armstrong alates 1909. aastast Columbia ülikoolis ja tegi 1912. aastal tudengina esimese leiutise. Ta kasutas de Foresti trioodi (mida seni tunti ainult raadiosignaalide võimendajana audioni nimetuse all), suunates väikese osa trioodi väljundpingest tagasi tüürelektroodile. Positiivse tagasiside ahela lisamine võimaldas kasutada trioodi ostsillaatorina (elektrivõnkumiste tekitajana).

1918. aastal tegi ta oma järgmise olulise leiutise, superheterodüünvastuvõtja skeemilahenduse. Selle prototüübi ta ehitas Pariisis ja testis Eiffeli tornis. Sellel raadioseadmel oli oluliselt paremad vastuvõtuomadused kui senisel audion-vastuvõtjal.

Armstrongi suur ettevõtmine oli vähendada raadiovastuvõtul häireid. mille allikaiks on mitmesugused looduslikud ja tehislikud elektromagnetnähtused. Mürataseme järsuks vähendamiseks asendas ta raadiosignaali edastamisel tavapäraselt kasutatava amplituudmodulatsiooni (AM) sagedusmodulatsiooniga (FM) ja ehitas ka 1933. aastal esimese eksperimentaalse FM-raadiosüsteemi. 1939. aastal alustasid New Yorgi piirkonnas tööd esimesed FM-raadiojaamad. Avalikkus võttis FM-i hästi vastu, sest sellega pakutav helikvaliteet oli palju parem kui AM-raadiotel. 1945. aastal said raadioettevõtted USA Föderaalselt Sidekomisjonilt (FCC) loa viia FM-ile reserveeritud sagedusala tollaselt 44–50 MHz-lt 88–108 MHz-le, mis on siiani kasutusel.

Armstrongil oli 42 patenti ja ta sai arvukalt auhindu, sealhulgas esimese Raadioinseneride Instituudi (nüüd IEEE) poolt välja antud aumedali, Prantsuse Auleegioni ordeni, 1941. aasta Franklini medali ja 1942. aasta Edisoni medali. Ta võeti Riiklikku Leiutajate Kuulsuste Halli (*National Inventors Hall of Fame*) ja Rahvusvahelise Telekommunikatsiooni Liidu suurte leiutajate nimekirja. Ta on võetud postuumselt 2001. aastal traadita side kuulsuste halli.

Armstrong töötas suurema osa oma elust Columbia ülikoolis professorina. Ta on tuntud ka oma kohtuvaidluste poolest Lee de Foresti ja David Sarnoffiga, kes olid samuti võtmeisikud varase raadiotööstuse arendamisel Ameerika Ühendriikides. Pikaajaline kohtuvaidlus mõjutas negatiivselt Armstrongi tervist ja rahalist olukorda, mis viis abielu lagunemiseni ja seejärel enesetapuni 1954. aastal.

## Viited
Ron McGovney

**Ronald J. McGovney** (sündinud 2. novembril 1963 Los Angelesis) on Ameerika Ühendriikide muusik, keda tuntakse eelkõige thrash metal bändi Metallica algse basskitarristina. Ta mängis bändis oktoobrist 1981 kuni detsembrini 1982.

## Viited
Andrei Tereštšenko

**Andrei Tereštšenko** (4. juuli 1922 Tartu – 9. aprill 1969) oli Eesti NSV kohaliku võimu tegelane.

Ta sündis Vanemuise orkestrandi perekonnas. 1941. aastal lõpetas Tallinna 6. Keskkooli. Seoses alanud sõjaga mobiliseeriti ta 1941. aasta juulis Punaarmeesse. Osales Eesti Laskurkorpuse koosseisus Kuramaa lahingutes. Pärast demobiliseerumist armeest 1947. aastal suunati Tereštšenko tööle ÜLKNÜ Pärnu linnakomitee instruktoriks. Aastatel 1948–1950 õppis ta EKP Keskkomitee Vabariiklikus Parteikoolis. 1949. aastal astus ÜK(b)P liikmeks.

Ta oli aastatel 1950–1952 EKP Abja Rajoonikomitee propaganda- ja agitatsiooni osakonna juhataja ning 1952–1958 EKP Suure-Jaani Rajoonikomitee II sekretär.

Aastatel 1954–1961 õppis ta kaugõppes NLKP KK juures asuvas Kõrgemas Parteikoolis.

1962. aasta juulist kuni 1964. aasta 14. maini oli Tereštšenko Viljandi Linna TSN Täitevkomitee esimees (vabastati ametikohalt tervislikel põhjustel).

Viljandi Töölisnoorte Keskkoolis töötamise ajal (1965. aastast direktorina) õppis ta kaugõppes Tartu Riiklikus Ülikoolis sotsiaalpsühholoogiat.  Seejärel oli ta kuni 1. veebruarini 1969 samas koolis ajaloo ja ühiskonnaõpetuse õpetaja. Aprillis ta suri ja maeti Viljandi Metsakalmistule.

## Viited
Aino Danilenko

**Aino Danilenko** (17. veebruar 1930 Vana-Kariste vald – 7. märts 2000 Viljandi) oli Eesti NSV kohaliku võimu tegelane.

Ta sündis töölisperekonnas. 1948. aastal lõpetas ta Viljandi Töölisnoorte Keskkooli. Aastatel 1949–1950 töötas ta EK(b)P Viljandi Rajoonikomitees tehnilise sekretärina ja 1950–1953 ÜLKNÜ Viljandi rajoonikomitee arvestussektori juhatajana. Pärast 1957. aastal EKP Keskkomitee Vabariikliku Parteikooli lõpetamist töötas ta kuni 1960. aastani taas EKP Viljandi rajoonikomitees (sektori juhatajana ja instruktorina).

1960. aastal suunati ta Viljandi kolhoosituru direktoriks. Aasta hiljem valiti ta Viljandi Linna TSN Täitevkomitee aseesimeheks ja 14. mail 1964 esimeheks. Selles ametis töötas ta 27. märtsini 1967.

Alates 1967. aastast töötas ta Viljandi Elukondliku Teenindamise Kombinaadis Leola kaadritöötajana, vahepeal (1969–1974) ka partorgina.

Aino Danilenko suri 2000. aastal ja maeti Viljandi Metsakalmistule.

## Viited
Johannes Klaassepp

**Johannes Klaassepp** (13. jaanuar 1921 Kuigatsi vald – 7. veebruar 2010) oli Eesti NSV kohaliku võimu tegelane.

Ta sündis talupidaja perekonnas. 1935. aastal lõpetas ta kohaliku algkooli. Aastatel 1939–1940 teenis Eesti sõjaväes. Osales Suures  Isamaasõjas, Eesti Laskurkorpuses oli aastatel 1942–1945.  Sõjaliste teenete eest pälvis ta Punatähe ordeni. Pärast sõda töötas ta aastatel 1945–1950 Eesti NSV Riikliku Julgeoleku Ministeeriumi Läänemaa osakonnas operatiivolinikuna, 1951–1957 Väike-Maarja rajooni miilitsaülemana ja 1957–1965 Rapla rajooni siseasjade osakonna ülemana.

1962. aastal lõpetas ta Tallinna 4. Töölisnoorte Keskkooli ja samal ajal ka Tallinna miilitsakooli. Talle antud auastmed: miilitsakapten (1947), miilitsamajor (1949) ja miilitsa alampolkovnik (1955).

Ta valiti 27. märtsil 1967 Viljandi Linna TSN Täitevkomitee esimeheks. Oli selles ametis kuni 1973. aastani. 1978. aastal määrati talle personaalpension.

## Kohtuotsus
1999. aastal mõistis Tallinna Ringkonnakohus endise Läänemaa operatiivvoliniku süüdi 15 inimese väljasaatmises ja kahe inimese väljasaatmise katses ning karistas teda kaheksa-aastase vangistusega tingimisi.

Johannes Klaassepp suri 2000. aastal ja maeti Viljandi Metsakalmistule.

## Viited
Harald Möll

**Harald Möll** (25. august 1920 Võhmuta vald – 20. veebruar 1993 Viljandi) oli Eesti NSV kohaliku võimu tegelane.

Ta sündis talupidaja perekonnas. 1934. aastal lõpetas ta Roosna-Alliku 6-klassiline kooli ja 1939. aastal Tallinna Rahvaülikooli Seltsi erakolledži reaalkooli.

Sõja puhkedes mobiliseeriti ta 1941. aastal Punaarmeesse. 1944. aasta sügisel oli ta Eesti Partisaniliikumise Staabi reservkogunemispunkti jaokomandör. ÜK(b)P liikmeks astus ta 1945. aastal. Aastatel 1949–1950 õppis EK(b)P Keskkomitee Vabariiklikus Parteikoolis. Seejärel töötas ta aastatel 1950–1954 juhtivatel kohtadel metsanduse alal Paides, Kuusalus, Loksal ja Tallinnas. Aastatel 1954–1961 oli Viljandi Metsatööstuskeskuse direktor ja 1961–1973 EPT Viljandi Rajoonikoondise juhataja.

26. jaanuaril 1973 valiti Möll Viljandi Linna Töörahvasaadikute Nõukogu uue koosseisu esimesel istungil linna täitevkomitee esimeheks. Vabastati ametist 27. juulil 1977 tervislikel põhjustel.

Harald Möll suri 1993. aastal ja maeti Viljandi Metsakalmistule.

## Viited
Aleksander Sepp

**Aleksander Sepp** (sündinud 17. augustil 1945 Viljandis) on endine Eesti NSV kohaliku võimu tegelane.

Ta on lõpetanud 1963. aastal Viljandi Töölisnoorte Keskkooli ja 1971. aastal Eesti Põllumajanduse Akadeemia (insener-hüdrotehniku kutsega).

EPA-st sai ta suunamise EPT Viljandi Rajoonikoondisse, kus töötas meistri ja töödejuhatajana. 1973. aastal kutsuti ta tööle EKP Viljandi Rajoonikomitee organiseerimisosakonna instruktoriks (Sepp oli partei liige 1968. aastast). 1975. aastal valiti ta Viljandi Rajooni Ametiühingute Nõukogu esimeheks. 1976. aastal see nõukogu likvideeriti ja Sepast sai taas partei rajoonikomitee instruktor.

27. juunil 1977 valis Viljandi Linna Töörahvasaadikute Nõukogu ta linna täitevkomitee esimeheks ja Sepp töötas sel ametikohal kuni 1986. aasta 4. augustini.

Hiljem töötas ta ta Viljandi Tarbijate Kooperatiivi juhatuse esimehena (1992–1993) ja Mivar-Viva AS-is (1994–2009), sellest 10 aastat  juhatuse esimehena.

## Tunnustus
*Viljandi linna teenetemärk, linnale osutatud teenete eest linna elu juhtimisel aastatel 1977–1986

## Viited
Awami Liiga

**Bangladeshi Awami Liiga** (bengali keeles বাংলাদেশ আওয়ামী লীগ; ka **Rahva Liiga**) on Bangladeshi endine erakond (keelustati aastal 2025). See asutati aastal 1949 ning mängis Bangladeshi iseseisvumisel keskset rolli. Awami Liiga oli pikalt Bangladeshi Rahvuspartei (BRP) kõrval üks kahest riigi suurest erakonnast ning peaminister Sheikh Hasina teisel ametiajal aastatel 2009–2024 oli kogu võim Awami Liiga käes. Awami Liiga kukutati juulirevolutsiooniga aastal 2024.

Erakonna asutasid Ida-Pakistani Awami Moslemi Liiga (aastast 1955 Ida-Pakistani Awami Liiga) nime all Abdul Hamid Khan Bhashani, Shamsul Huq ja Sheikh Mujibur Rahman, hiljem liitus nendega Huseyn Suhrawardy. Awami Liiga pakkus Pakistani Moslemi Liiga ülemvõimule ja Pakistani keskvalitsusele alternatiivi. Erakond muutus Ida-Pakistani rahva seas kiiresti populaarseks ning hakkas juhtima bengali rahvuslaste vastupanu Lääne-Pakistanile. Awami Liiga osales Sheikh Mujibur Rahman käe all juhtivas rollis Bangladeshi vabadusvõitluses, mis algas poliitiliste meeleavaldustega, nagu kuue punkti programm ja koostöö vastane liikumine ning kasvas 1971. aasta vabadussõjaks.

Pärast Bangladeshi iseseisvumist võitis Awami Liiga Sheikh Mujibur Rahmani juhtimisel 1973. aasta valimised. Jaanuaris 1975 koondusid riigi vasakpoolsed erakonnad Bangladeshi Krishak Sramik Awami Liigaks (BaKSAL). Pärast 1975. aasta riigipööret jäeti Awami Liiga poliitikast kõrvale ning selle juhid mõisteti vangi või hukati. Aastal 1981 sai erakonna presidendiks Sheikh Mujibur Rahmani tütar Sheikh Hasina.

Erakond mängis autoritaarse Hussain Muhammad Ershadi (võimul 1983–1990) vastases liikumises keskset rolli. Pärast demokraatia taastamist 1990. aasta ülestõusuga sai Awami Liigast taas üks riigi suurimaid poliitilisi jõude. Ametlikult võitis Awami Liiga valimised aastatel 1996, 2008, 2014, 2018 ja 2024. Sheikh Hasina ajal (2009–2024) käis demokraatia olukord riigis alla ning Bangladeshi peeti autoritaarseks diktatuuriks. Erakond kukutati augustis 2024 ning tegutses pärast seda põranda all. Mais 2025 keelustas Muhammad Yunuse valitsus Awami Liiga terrorismivastase seaduse alusel täielikult. Keeld peaks kehtima kuni Rahvusvaheliste kuritegude tribunal on erakonna ja selle juhtide osas otsused langetanud. Mais 2025 kustutas Bangladeshi Valimiskomisjon Awami Liiga erakondade registrist.

Awami Liigast on tulnud viis Bangladeshi presidenti ja neli peaministrit. Erakonda juhib aastast 1981 Sheikh Hasina.

## Viited
Bangladesh Jamaat-e-Islami

:*See artikkel on Bangladeshi erakonnast. Teiste tähenduste kohta vaata artiklit [[Jamaat-e-Islami (täpsustus)]].*

**Bangladesh Jamaat-e-Islami** (bengali keeles বাংলাদেশ জামায়াতে ইসলামী) on Bangladeshi erakond. See kasvas aastal 1979 välja Pakistani erakonna Jamaat-e-Islami Pakistan Ida-Pakistani harust. Jamaat-e-Islami on Bangladeshi suurim islamistlik partei ning üks riigi kahest suurest erakonnast (teine on Bangladeshi Rahvuspartei (BRP)).

Bangladesh Jamaat-e-Islami juured ulatuvad aastasse 1941, kui islami usujuht Abul A'la Maududi algatas Briti Indias liikumise Jamaat-e-Islami. Sellest kasvas välja erakond Jamaat-e-Islami Pakistan, mis küll propageeris Ida-Pakistanis demokraatiat, kuid oli vastu Bangladeshi iseseisvusele. Erakond oli Bangladeshi vabadussõjas Pakistani poolel. Pärast Bangladeshi iseseisvumist keelustas Sheikh Mujibur Rahman (president 1971–1972 ja 1975 ning peaminister 1972–1975) Jamaat-e-Islami liikumise, kuid Ziaur Rahman (president 1977–1981) tühistas hiljem keelu ning aastal 1979 õnnestus Ghulam Azamil asutada Bangladeshi Jamaat-e-Islami erakond. Partei oli tugevalt vastu Hussain Muhammad Ershadile (president 1983–1990) ning pooldas ajutist valitsust. Aastatel 2001–2006 osalesid Jamaat-e-Islami juhid BRP-ga Khaleda Zia koalitsioonis. Aastal 2008 keelas Sheikh Hasina valitsus Jamaat-e-Islamil taas valimistel osaleda ning erakonna juhid toodi eritribunali ette süüdistatuna 1971. aastal korda saadetud sõjakuritegudes. Hasina juhitud Awami Liiga keelustas Jamaat-e-Islami uuesti aastal 2024, kuna erakond toetas valitsusvastaseid rahutusi. Pärast Sheikh Hasina tagasiastumist keeld tühistati. 2026. aasta valimiste järel sai Jamaat-e-Islamist parlamendi suurim opositsioonipartei.

Algselt lähtus erakond oma poliitikas Maududi totalitaarse islamiriigi ideest. Hiljem on proovitud endast jätta uuendusmeelse erakonna muljet. Jamaat-e-Islami taotleb heaoluühiskonda ning tegeleb heategevusprogrammidega. Partei on vastuoluline oma rolli tõttu vabadussõjas ning seda on seostatud islamiäärmusluse, inimõiguste rikkumiste ning šariaadi toetamisega.

Erakonna üliõpilasorganisatsioon on Bangladesh Islami Chhatra Shibir. Aastast 2019 on Bangladesh Jamaat-e-Islami juht ehk emiir Shafiqur Rahman.

## Vaata ka
* Islamistlike erakondade loend
* Bangladeshi poliitika
* Bangladeshi erakondade loend

## Viited

## Allikad
* 

## Välislingid
* Koduleht